钦定古今图书集成/明伦汇编/官常典/第245卷 > 毛纪
## 钦定古今图书集成/明伦汇编/官常典/第245卷 > 毛纪

按《明外史》本传：“纪字维之，掖县人。成化末，举乡试第
一，登进士，选庶吉士。弘治初，授检讨，进修撰，充经筵
讲官，简侍东宫讲读。《会典》成，迁侍读。武宗立，改左谕
德。坐《会典》小误，降侍读。《孝宗实录》成，擢侍讲学士，为
讲官。正德五年进学士，迁户部右侍郎。十年，由吏部
左侍郎拜礼部尚书。乌思藏入贡，其使言有活佛，能”
前知祸福。帝遣中官刘允迎之，携锦衣官百三十卫
卒及私仆隶数千人，刍粮舟车费以百万计。纪等上
言：“自京师至乌思藏二万馀里，公私烦费，不可胜言。
且自四川雅州出境，过长河西行，数月而后至，无有
邮驿村市，一切资费，取办四川。四川连岁用兵，流贼
甫平，蛮寇复起。困竭之馀，重加此累，恐生意外变。”疏
再上，内阁梁储、靳贵、杨一清皆极谏，不报。郊祀毕，请
勤朝讲。又以储嗣未建，乞早定大计，亦不听。寻改理诰敕，掌詹事府。十二年兼东阁大学士，入预机务。其
秋加太子太保，改文渊阁。帝南征，纪佐杨廷和居守。
驾旋，晋少保、户部尚书、武英殿大学士。世宗即位，录
定策功，加伯爵，再疏辞免。嘉靖初，帝欲追尊兴献帝，
阁臣执奏忤旨。三年，廷和、冕相继去国。纪为首辅，复
执如初。帝欲去本生之称，纪与石珤合疏争之。帝召
见平台，委曲谕意，纪终不从。朝臣伏阙哭争者俱逮
系，纪具疏乞原。帝怒，传旨责纪要结朋奸，背君报私。
纪乃上言曰：“曩蒙圣谕，国家政事，商确可否，然后施
行。此”诚内阁职业也。臣愚不能仰副明命。迩者《大礼》
之议，平台召对，司礼传谕，不知其几，似乎商确矣。而
皆断自圣心，不蒙允纳，何可否之有？至于笞罚廷臣，
动至数百，乃祖宗来所未有者，亦皆出自中旨，臣等
不得与闻。宣召徒勤，扦格如故。慰留虽切，诘责随加，
臣虽有体国之心，何能自尽？宋司马光告《神宗》曰：“陛
下所以用臣，盖察其枉直，庶有补于国家。若徒以禄
位荣之而不取其言，是以官私非其人也。臣以禄位
自荣而不能救，正是徒盗窃名器以私其身也。臣于
陛下，敢举以为告。夫要结朋奸，背君报私，正臣平日
所痛愤而深疾者。有一于此，罪何止罢黜，今陛下以
之疑臣，尚可一日䩄颜朝宁间哉！乞赐骸骨归乡里，
以全始终。尤望陛下法祖典学，任贤纳谏，审是非，辨
忠邪，以养和平之福。”帝衔纪亢直，允其去，驰驿给夫
廪如故事。纪有学识，居官廉静简重，与廷和、冕正色
立朝，并为缙绅所倚赖。其代冕亦仅三月。后《明伦大
典》成，追论夺官。久之，廷和、冕皆沦丧，纪以恩诏叙复，
帝亦且忘之。年八十，抚按以闻。诏遣官存问，再赐“夫
廪。”又三年卒。赠太保，谥“文简。”子渠，进士，太仆卿。